Carina Christensen (KF), 2002-04-25:
I Det Konservative Folkeparti var vi meget positive over for fødevareloven, da den blev vedtaget i 1998, og vi er stadig meget glade for loven.
Det skyldes ikke mindst de udmærkede kontrolprincipper, som er indbygget i fødevareloven, og det er de kontrolprincipper, som regeringen nu viderefører.
Fra konservativ side bakker vi fuldt op om den effektivisering og rationalisering, som regeringen med sin finanslov har lagt op til.
Vi har brug for en god og effektiv fødevarekontrol, ikke en dyr fødevarekontrol.
Vi finder det positivt, at man i fremtiden vil lægge endnu større vægt på virksomhedernes egenkontrol.
Egenkontrollen har længe været hjørnestenen i kontrollen, og man arbejder i disse år på højtryk i regionerne for at få egenkontrollen fuldt implementeret.
Det er et stort arbejde, man er i gang med, og vi er glade for at erfare, at udviklingen går særdeles hurtigt fremad.
Reduktionen af mikrobiologiske prøver i detailleddet sker som led i den omlægning af den mikrobiologiske kontrol med fødevarer, som blev iværksat i midten af 2000.
Baggrunden for omlægningen var en ATV-rapport, som vi også har hørt omtalt i dag, og et efterfølgende udvalgsarbejde, som blev iværksat af den forrige fødevareminister i maj 2000.
Udvalget pegede på, at antallet af mikrobiologiske prøver i detailleddet skulle reduceres væsentligt uden at påvirke effekten af fødevarekontrollen.
Man anbefalede at afskaffe de rutinemæssige mikrobiologiske prøver og i stedet benytte prøverne på en mere målrettet måde.
Det er den anbefaling, som regeringen nu følger op på, og det bakker vi fra konservativ side fuldt op om.
Det er fornuftigt, at de mikrobiologiske prøver i fremtiden vil blive brugt som et redskab i en effektiv kontrol, og det er tilsynet med virksomheden, der er essensen i kontrollen, og prøverne udtages efter en konkret vurdering af behovet. Vi er glade for, at ministeren nu tilkendegiver, at man løbende vil videreudvikle smiley-ordningen i samarbejde med branche- og forbrugerorganisationerne.
Formålet med smiley-mærkaten er, at den skal give forbrugerne et hurtigt indtryk af, hvor omhyggelig virksomheden er med at overholde fødevarelovgivningen.
Rapporten viser med et stort smil eller en sur mund, hvordan virksomheden har klaret sig på op til 11 forskellige områder som hygiejne, egenkontrol, mærkning, tilsætningsstoffer m.m. Ordningen møder desværre en del
En virksomhed med rene topkarakterer på områder, som vedrører fødevaresikkerhed, kan altså få tildelt en sur mund, hvis der er rod i formalia omkring papirarbejde.
Nogle virksomheder mener desuden, at de enkelte kontrollører bliver udstyret med en voldsom magt til at ramme enkelte virksomheder, da kontrolresultatet skal hænges op omgående, uanset om ejeren klager over vurderingen eller ej. Fra konservativ side vil vi gerne understrege, at det selvfølgelig er vigtigt, at vi lytter til kritikken og ser, om den har noget på sig.
Derfor synes vi også, det er fint, at der nu bliver foretaget en evaluering.
Forbrugerne har krav på, at deres fødevarer er sikre, og det er selvfølgelig ikke acceptabelt, at fødevarer udgør en sundhedsmæssig risiko.
Fra konservativ side har vi fuld tiltro til, at regeringen også i fremtiden på dygtig og effektiv vis vil sikre det høje danske niveau for fødevaresikkerhed.